钦定古今图书集成/方舆汇编/职方典/第1520卷 > 《报缅酋阿瓦攻车里疏》闵洪学
## 钦定古今图书集成/方舆汇编/职方典/第1520卷 > 《报缅酋阿瓦攻车里疏》闵洪学

看得阿瓦、车里之衅，起于万历四十四年。阿瓦欲得
车里之女，召乌曰而车里，予以赝者，以生兵端。方其
被兵，曾未一字告急，不独不请救于天朝，亦且未求
援于邻壤。瓦兵一至，弃塞而奔，致泥首授缚。盖车里
在嘉靖间，兵败于缅，而以小车里应汉，载在《滇志》，所
从来远矣。夫缅当车里，在国初并六慰之一，而我所
“称羁縻之酋也。辄因挟女细故，敢于擅兵凭陵，似不
容不兴问罪之师。但缅提古巢穴，去滇八千里，而车
里亦在三千里之外，非若麓川之切近永胜者。昔年
麓川之役，用兵二十万，用饷千万，兵连十年，则今日
之事以彼例此，难易更未易言。”此不能不烦庙议熟
商，然竟置之度外，付之不问，则缅之势日炽一日，滇
之患日逼一日，将来亦有不可知者。请诵言之：在洪
武初，天兵所指四裔，不远万里，遣使通贡，相率宾服，
各假名号，以示羁縻。自宣抚以及安抚、长官、巡检，小
者不可胜数，其大者为三宣、六慰。今三宣无恙，而六
慰安在哉？以六慰言，其一缅甸宣慰司，即缅也；其一
车里宣慰司，又一曰“八百”，一曰“木邦”，一曰“孟养”，一曰
“老挝。”尔时地丑力齐，各自雄长，或互相仇杀，时胜时
负，时灭时起，犬牙相制也。即嘉靖初缅甸为孟养所
灭，其酋莽犯岁举族皆死，惟莽瑞体兄弟数人走免
入洞吾因篡洞吾，借其兵力复仇，日渐强大，四面吞
并，拓地万里，遂成尾大不掉之势。以嘉靖末年灭八
百，以“万历八年掳孟养酋思，以十八年逐思远，遂灭
孟养；以万历十年掳木邦酋罕拔，以三十三年掳罕
榼，遂灭木邦；以嘉靖间破老挝之境，老挝已失东偏，
惟西偏仅存，未服属缅，然亦久不通中国。”是昔分之
而六者，今合之而一，而缅安得不大也？六慰既尽，势
将及于三宣，又如孟艮、孟定、耿马、蛮莫、猛“卯猛、威远、
镇康、孟琏诸夷，环处我疆徼之外，为我藩篱，尚不暇
以数十缅兵一临，无不从风而靡。非其向化不坚，实
其势力不敌也。为今之计，即未能轻开缅衅，亟宜联
络诸夷。诸夷分之则涣而弱，合之则聚而强。我未并
之，则威劫于缅，心摇摇如悬旌。我能联之，则诸夷喜
于有所归附，莫不协心并力以拒缅。昔缅灭木邦而
不能有也，以思礼食其地，灭蛮莫而亦不能有也，以
思线食其地，所用仍天朝原颁印信，缅灭之而不有
之，非心不欲鞭不及也。今缅掳车里之酋，未遽能有
其地，必将更置其酋长，立所爱者去之，而车里之人
未心帖也。诸夷之势既联，则车里之衅亦有可乘，或
不难相机”而取事也。臣等以己属佥事郭庆年专经
理其事，以本官曾备兵金腾，深得夷心，颇谙缅中情
形，合以全副精神收拾诸蛮，而一面以文告谕缅，责
其退兵还地，随宜处置，俟机宜另疏外，谨先具实奏
闻。